作者:權德輿
標題:建除詩
內容:建節出王都，雄雄大丈夫。除書加右職，騎吏擁前驅。滿月張繁弱，含霜耀鹿盧。平明躍騕褭，清夜擊珊瑚。定遠功那比，平津策乃迂。執心思報國，效節在忘軀。破膽銷丹浦，顰蛾舞綠珠。危冠徒自愛，長轂事應殊。成績封千室，疇勞使五符。收功輕驃衛，致埋邁黃虞。開濟今如此，英威古不侔。閉關草玄者，無乃誤為儒。